SKRIFTLIG FORESPØRGSEL E-2067/03

af Maurizio Turco (NI), Marco Pannella (NI), Marco Cappato (NI),Benedetto Della Vedova (NI), Gianfranco Dell'Alba (NI)og Olivier Dupuis (NI) til Kommissionen

(20. juni 2003)

Om: Krænkelse af trosfriheden for baptister i Kazakstan

To uger efter påsken i år brød myndighederne i Kasakhstan ind i pastor Nizhegorodtsevs bolig i påsyn af 22 medlemmer af hans menighed.

Den 22. maj fik pastor Nizhegorodtsev meddelelse om, at der var indledt en straffesag mod ham for overtrædelse af et domstolsforbud mod at forrette religiøse handlinger i en baptistisk kirke, der ikke er godkendt.

Nizhegorodtsevs kirke har ikke søgt om anerkendelse, da dette ville have ført til en uacceptabel indblanding fra de statslige myndigheders side.

Den bebudede straffesag en blot én ud af en endeløs række af lignende sager mod medlemmer af baptistmenigheden.

De fleste menigheder tilhørende Jehovas Vidner og det baptistiske kirkesamfund i Kasakhstan har været udsat for overgreb, fordi de praktiserer deres tro uden at have opnået godkendelse eller uden at have søgt herom.

I oktober 1998 forud for præsidentvalget i januar 1999 blev præsidentens embedsperiode forlænget fra 5 til 7 år, og den hidtidige aldersgrænse for præsidentkandidater, som ville have gjort det umuligt for præsident Nazarbaev at genopstille ved udløbet af valgperioden i 2006, blev forhøjet.

Ved valget i januar 1999 blev Nazarbaev genvalgt med 79,78 % af stemmerne, mens det internationale samfund, navnlig USA og EU, kritiserede afviklingen af valget.

I juni 2000 vedtog det kasakhiske parlament en lov, som giver Nazarbaev mulighed for at beholde visse beføjelser, som sætter ham i stand til at gribe ind over for regeringen også efter hans præsidentperiodes udløb.

Kan Kommissionen på baggrund af ovenstående og forbindelserne mellem EU og Kasakhstan oplyse:

- om den har kendskab til disse forhold?

- hvilke initiativer der inden for rammerne af de eksisterende forbindelser vil kunne udgøre et seriøst og effektivt instrument, som vil kunne få Kasakhstan til at overholde de grundlæggende menneskerettigheder?

Svar afgivet på Kommissionens vegne af Christopher Patten

(4. august 2003)

Kommissionen er bekendt med det foruroligende tilfælde med baptistpræsten Sergey Nizhegorodtsev, der i 2000 blev dømt for religiøse aktiviteter, der foregik uden statens godkendelse, og idømt en bøde svarende til 5 US dollars. I 2003 blev pastor Nizhegorodtsev igen tiltalt for at foretage religiøse handlinger uden statens godkendelse.

Kommissionen er bekymret over den måde, hvorpå Kasakhstans regering søger at opnå administrativ kontrol over civilsamfundet, specielt over politiske grupperinger og ikke-statslige organisationer (NGO'er). Hvad angår regeringens kontrol med religiøse aktiviteter, håber Kommissionen, at alle ændringsforslag til religionsloven fra 1992 vil blive almindeligt diskuteret med alle grupper i Kasakhstans civilsamfund såvel som med internationalt anerkendte eksperter, inden de forelægges for parlamentet. Kommissionen bemærker i den forbindelse, at Kasakhstans forfatningsråd den 4. april 2002 fandt, at de af regeringen foreslåede ændringer af religionsloven fra 1992 var forfatningsstridige, fordi trosfriheden ikke må begrænses gennem normativ lovgivning.

EU har gentagne gange fremhævet, at menneskerettigheder og demokratisering skal udgøre en integreret del af enhver politisk dialog med tredjelande. Artikel 2 i partnerskabs- og samarbejdsaftalen mellem EU og Kasakhstan samt andre internationale forpligtelser inden for rammerne af Organisationen for Sikkerhed og Samarbejde i Europa (OSCE) og De Forenede Nationer (FN) giver EU et retsgrundlag for at rejse menneskerettighedsspørgsmålet over for Kasakhstans regering.

Kommissionen indtager fortsat en fast holdning til demokrati, retsstat og menneskerettigheder, herunder religions-, tros- og ytringsfrihed og religiøse mindretals rettigheder, i EU's dialog med Kasakhstan under partnerskabs- og samarbejdsaftalen og inden for rammerne af OSCE og FN. Menneskerettigheder og borgerlige frihedsrettigheder vil også få en fremtrædende plads på dagsordenen for det femte møde i EU/Kasakhstan-Samarbejdsrådet den 22. juli 2003 i Bruxelles.

Kommissionen har ydermere i sin meddelelse(1) fra maj 2001 om, hvordan Den Europæiske Union kan medvirke til at fremme menneskerettigheder og demokratisering i tredjelande, forpligtet sig til at integrere demokratiserings- og menneskerettighedsspørgsmål i alle Fællesskabets bistandsprogrammer. Landestrategidokumenter benyttes som en mere sammenhængende og konsekvent metode til at fremme menneskerettigheder og demokratisering med anvendelse af TACIS-programmet og bistanden under det europæiske initiativ for demokrati og menneskerettigheder som supplement.

(1) KOM(2001) 252 endelig udg.